Die "Mormone" | Afrikaanse Artikels - Just Africa Mission
Om na die lede van die Kerk van Jesus Christus van die Heiliges van die Laaste dae te verwys as "Mormone" is algemene gebruik. Net soos met die Jehova se Getuies is die meeste Christene onder die vals indruk dat hierdie kulte ook maar net 'n Christelike kerk is. Dit is juis waarin die gevaar en misleiding opgesluit lê. Hierdie groep spits hulle dan ook veral daarop toe om deur baie goeie bemarking, gerugsteun deur, seker die rykste kerk in die wêreld naas die Vatikaan, veral die indruk dat hulle die ware kerk verteenwoordig by die algemene publiek te skep. Die bekende Mormoonse Tabernakelkoor is maar een van die maniere. Gewoonlik ontmoet mense twee pragtige jong manne, en redelik onlangs ook dames, wat deur 'n goed ge-oliede aanbieding dadelik daarin slaag om belangstelling en baie vrae in die gemoed van gelowiges te wek. Die gevolg is dat mense hulle dan gewoonlik inlaat vir 'n reeks aanbiedinge wat daarop gemik is om die Mormoonse dwaling geleidelik aan die nuweling as geloofwaardig voor te stel. Soos alle kultes is ook hulle nie van die begin af openlik eerlik deur duidelik aan mense te vertel waarvoor hulle hulle inlaat indien hulle die Mormoonse geloof aanvaar nie. Dit is waarna ons nou kortliks gaan kyk.
1. Ontstaan en Geskiedenis:
'n Skattejagter en okkultis, Joseph Smith Jnr., vertel dat hy in 1929 na die woud naby sy ouerhuis op die ouderdom van 15 jaar gegaan het om van die Here duidelikheid af te bid oor watter kerk die regte een sou wees waarby hy moes aansluit. Ons lees in Pearl of Great Price, Joseph Smith 2:17-20 dat twee Persone, God die Vader en sy Seun, aan hom verskyn het en hom verbied het om by enige van die "sektes" van sy tyd aan te sluit, maar dat hy die "ware kerk" moet hervestig. Daarvoor sou hy spesiaal vanuit die hemel toegerus word. Later het hy weer 'n ander visioen waarin 'n engel, Moroni, aan hom sou verskyn het. Dit lei tot die "ontdekking" van sogenaamde goue plate waarop die geskiedenis van die antieke volke (Nephites en Lamanites) van die Noord en Suid Amerikaanse kontinente opgeteken is. Joseph Smith vertaal hierdie goue plate op wonderbaarlike wyse en dit word in 1930 as die eerste uitgawe van die Boek van Mormon (BoM) gepubliseer. In teenstelling met die Bybel is daar tot vandag toe nog geen argeologiese of ander wetenskaplike bewyse gevind dat volke soos die Lamanites/Nephites of enige van die ander dinge soos munte ensovoorts wat in die BoM genoem word bestaan het nie. Daar bestaan geen bewys dat 'n taal soos Hervormde Egipties, die taal waarin die goue plate veronderstel was om geskryf te wees, ooit bestaan het nie.
2. Die Mormoonse Kerk het die Hedendaagse Profeet!
Deur middel van die verskyning van sommige van die twaalf Apostels ontvang Joseph en twee ander van die oorspronklike amptenare die Aäronitiese en later ook die Melgisédekse priesterordes. Hierdie ampte gee dan ook aan almal wat dit vandag ontvang hulle gesag. Die hoof of president van die Mormoonse kerk is die hedendaagse profeet en sy woord is die hoogste gesag, tenspyte daarvan dat hulle ook die Bybel in soverre as wat die korrek vertaal is, die BoM, Pearl of Great Price en Doctrine and Covenants as God se "woord" het. Oor die president lees ons: "We have a living prophet on the earth today. This prophet is the president of the Church of Jesus Christ of Latter-day Saints. He has the right to revelation for the entire Church (soos die pous)…No person except the chosen prophet and president can receive God's will…We should do those things the prophets tell us to do…a prophet will never be allowed to lead the Church astray." Hierin lê die geheim van psigiese beheer verskuil. (sien vorige artikels; Psigiese Beheer en Destruktiewe Kultes in Kontak, uitgawes Julie en Augustus 1999.)
3. Wat word van 'n volgeling verwag?
Wanneer iemand lid van die Mormoonse geloof word, sal hy glo dat daar sommer baie gode is. Dat God die Vader eens op 'n tyd 'n mens was wat tot "God-status" gevorder het en dat hy/syself 'n god kan word. Indien hulle in 'n spesiale seremonie in 'n Mormoonse tempel in die eg verbind is sal hy en sy godin-vroue as gode op hulle eie planeet regeer en daar deur eindelose seks "geeskinders" verwek wat later deur middel van aardse ouers vleeslike liggame sal ontvang en sodoende deur middel van die Mormoonse geloof ook tot gode kan vorder. Hulle sal spesiale onderklere dra met okkultiese simbole daarop wat hulle teen die bose sou beskerm en hulle namens afgestorwe familielede in die tempel laat doop sodat die afgestorwe familielede ook die geleentheid tot Mormoonse verlossing in die doderyk kan ontvang. Afgestorwenes se uiteinde is een van drie hemele. Selfs die slegste mens se uiteinde is nie die hel nie.
4. Nog meer!
Uit die voorafgaande is dit duidelik dat die Drie-eenheidsleer verwerp sal word, want daar is mos baie gode! (Hoe rym dit met die BoM wat duidelik in 2 Nephi 31:21 sê dat daar net Een God is?) Jesus Christus word die broer van Lucifer. God die Vader het 'n liggaam van vlees en been en dit terwyl die Bybel sê "God is Gees" (Joh 4:24). Die sondeval was eintlik 'n goeie ding want daardeur het dit moontlik geword vir die mens om 'n god te word—en so val ook die Mormone vir die eeue-oue misleiding van Satan—Gen 3:4-5. Die bloed van Christus het net vir die erfsondes betaal. Die individu moet vir sy eie sondes versoening doen. Die gee van tiendes, getroue bywoning van dienste en ander aktiwiteite, werke, onderhouing van die voorskrifte van die Mormoonse kerk en die onthouding van alkohol, tabak, Coca Cola, tee en koffie kan jou moontlik 'n tempel aanbeveling laat kry waarsonder jy nie tempel toe mag gaan nie. Dalk kan dit tot jou redding wees want in die tempel sal jy soos die Vrymesselaars geheime rituele deurgaan en ede sweer waardeur jy nog dieper in die okkulte betrokke sal raak—iets wat deur die God van die Bybel verbied word. (Deut 18:10-11; Jes 9:19-20)
5. Waarskuwing en Hoop:
In die lig van die verskyning van God die Vader en Jesus Christus, die Apostels Petrus, Johannes en Jakobus en die engel Moroni aan Joseph Smith Jnr., is dit vir ons belangrik om Paulus se waarskuwing in Gal 1:8-9 ernstig te oorweeg: "Maar al sou een van ons of selfs 'n engel uit die hemel aan julle 'n evangelie verkondig wat in stryd is met die evangelie wat ons aan julle verkondig het—die vloek van God sal hom tref! Ons het dit voorheen al gesê en ek sê dit nou weer: As iemand aan julle 'n evangelie verkondig wat in stryd is met die evangelie wat julle ontvang het—die vloek van God sal hom tref!" Verlossing is alleen te vind in die Naam van Jesus Christus (Joh 3:16; 14:6; Hand 4:12) en nie deur die wet te hou of sekere voorskrifte te volg nie (Gal 2:21). Sy bloed het ons vrygekoop van alle sondes (1 Joh 1:7,9) en is 'n volkome en eenmalige offer (Heb 10:14). Ons het almal gesondig (Rom 3:23) en kan niks tot ons verlossing bevoeg nie—dit is 'n genadegawe van God (Ef 2:8-9). Aanvaar dit en word gered of wees gereed om die gevolge van jou verwerping van Jesus se soenoffer te dra (Heb 10:29).
Verskeie weergawes van hierdie visioen bestaan en verskil oor sommige belangrike gegewens, ook sy ouderdom.